
Grozījumi likumā "Par aviāciju"
Izdarīt likumā "Par aviāciju" (Latvijas Republikas Saeimas un Ministru Kabineta Ziņotājs, 1994, 22. nr.; 1997, 13., 23. nr.; 1998, 15., 23. nr.; 1999, 23. nr.; 2002, 12. nr.; 2003, 15. nr.; 2004, 7., 10., 20. nr.; 2005, 10., 15. nr.; 2006, 1., 12., 24. nr.; 2007, 10., 14. nr.; 2008, 9. nr.; 2009, 6., 17. nr.; Latvijas Vēstnesis, 2009, 196. nr.; 2010, 166. nr.; 2011, 99. nr.; 2013, 69. nr.; 2014, 70., 204. nr.; 2016, 123. nr.; 2017, 242. nr.; 2018, 210. nr.; 2019, 132., 235. nr.; 2020, 240., 241A. nr.) šādus grozījumus:
1. Izteikt 6. panta ceturto daļu šādā redakcijā:
· "Aviācijas departamenta, Civilās aviācijas aģentūras un Transporta nelaimes gadījumu un incidentu izmeklēšanas biroja darbiniekam, pildot dienesta pienākumus, ir tiesības netraucēti iekļūt visos civilās aviācijas objektos, kas atrodas Latvijas Republikas teritorijā, un militārās aviācijas lidlaukos vai to daļās, kuras tiek izmantotas civilās aviācijas gaisa kuģu lidojumiem."
2. Papildināt 113.2 pantu ar sesto daļu šādā redakcijā:
· "Šā panta pirmajā daļā minēto atļauju var izsniegt, ja Aizsardzības ministrijai tiek atlīdzināti (kompensēti) izdevumi, kas nepieciešami, lai nodrošinātu netraucētu un drošu militārā lidlauka darbību. Izdevumu apmēru nosaka un izdevumus atlīdzina saskaņā ar rakstveida vienošanos, nosakot kompensācijas veidu un kārtību. Izvērtējot kompensējošā mehānisma izveidošanas iespējas, izvēlas tehniski atbilstošāko un pēc iespējas ekonomiski izdevīgāko risinājumu."
3. Papildināt 113.3  pantu ar sesto daļu šādā redakcijā:
· "Šā panta pirmajā daļā minēto atļauju var izsniegt, ja Aizsardzības ministrijai tiek atlīdzināti (kompensēti) izdevumi, kas nepieciešami, lai nodrošinātu netraucētu un drošu militārās aviācijas poligona darbību. Izdevumu apmēru nosaka un izdevumus atlīdzina saskaņā ar rakstveida vienošanos, nosakot kompensācijas veidu un kārtību. Izvērtējot kompensējošā mehānisma izveidošanas iespējas, izvēlas tehniski atbilstošāko un pēc iespējas ekonomiski izdevīgāko risinājumu."
4. Papildināt likumu ar 113.4 pantu šādā redakcijā:
· "113.4 pants. Latvijas Republikas militārajai aviācijai potenciāli bīstamu objektu būvēšanas, ierīkošanas un izvietošanas kārtība.
· Papildus citu normatīvo aktu prasību izpildei saņemama Aizsardzības ministrijas atļauja būvēt, ierīkot un izvietot objektus, kuru augstums virs to atrašanās vietas reljefa ir 100 metri vai vairāk un kuri neatradīsies šā likuma  113.2  un 113.3 pantā minētajās vietās."


	Ministru prezidenta biedrs, aizsardzības ministrs
	(paraksts*)
	A. Pabriks


* Dokuments ir parakstīts ar drošu elektronisko parakstu

